Na temelju članka 18. Zakona o grobljima („Narodne novine“ br. 19/98 i 50/12), članka 3. st. 1. t. 9. Zakona o komunalnom gospodarstvu («Narodne novine» br. 26/03, 82/04, 178/04, 38/09, 79/09 49/11, 84/11, 90/11, 144/12, 94/13, 153/13 i 147/14) i članka 32. Statuta Općine Ivanska Službeni vjesnik br. 01/13 i 11/13), Općinsko vijeće Općine Ivanska na 14. sjednici održanoj dana 08.svibnja 2015. godine, donijelo je:

**ODLUKU O UPRAVLJANJU GROBLJIMA NA PODRUČJU OPĆINE IVANSKA**

# **I OPĆE ODREDBE**

**Članak 1.**

 Ovom se odlukom uređuje upravljanje grobljima na području Općine Ivanska i to: način dodjeljivanja i ustupanja grobnih mjesta na korištenje, način utvrđivanja i plaćanja naknade za dodjelu grobnog mjesta na korištenje i godišnje naknade za korištenje grobnog mjesta, vremenski razmaci ukopa u popunjena grobna mjesta, način ukopa nepoznatih osoba, prijenos i pokapanje umrlih, održavanje groblja, uklanjanje otpada s groblja, te ostali uvjeti upravljanja s grobljima.

**Članak 2.**

 Groblje je ograđeni prostor zemljišta na kojem se nalaze grobna mjesta, komunalna infrastruktura i u pravilu prateće građevine.

Pratećim građevinama u smislu Zakona o grobljima i ove Odluke smatraju se krematorij, mrtvačnica, dvorana za izlaganje na odru, prostorije za ispraćaj umrlih i sl.

Prateće građevine se grade unutar ograđenog prostora zemljišta koje čini groblje, odnosno izvan toga prostora ako je to planirano prostornim planom Općine Ivanska.

Groblja koja se nalaze na području Općine Ivanska su komunalni objekti u vlasništvu Općine.

Na području Općine Ivanska ima 13 groblja:

1. Babinac,
2. Donja Petrička,
3. Đurđic,
4. Gornja Petrička,
5. Ivanska,
6. Križic,
7. Kolarevo selo – katoličko,
8. Kolarevo selo – pravoslavno,
9. Paljevine,
10. Samarica,
11. Srijedska i
12. Stara Plošćica.

 Grobljima upravlja trgovačko društvo IVANKOM j.d.o.o. iz Ivanske, Slavka Kolara br. 1, registrirano za obavljanje komunalnih djelatnosti (u nastavku Uprava groblja).

 Pod upravljanjem grobljem podrazumijeva se dodjela grobnih mjesta, poslovi uređenja, održavanja i rekonstrukcije groblja (promjena površine, razmještaj putova,oržavanje i izgradnja putova, izgradnja grobnica i slično), te poslovi ukopa umrlih osoba.

**Članak 3.**

 Grobna mjesta su grobovi i grobnice namijenjeni za ukop umrlih osoba.

 Grobnim se mjestom smatra pojedinačni grob, obiteljski grob, grobnica i grobno mjesto za polaganje urni.

 Korisnikom grobnog mjesta smatra se osoba kojoj je grobno mjesto dodijeljeno na korištenje, odnosno osoba koja naslijedi ili stekne pravo korištenja grobnog mjesta temeljem ugovora o ustupanju.

 Kad korisnik ugovorom grobno mjesto ustupi trećoj osobi, odnosno kad treća osoba naslijedi grobno mjesto mora ugovor o ustupanju grobnog mjesta ili rješenje o nasljeđivanju dostaviti Upravi groblja.

 Ako jednim grobnim mjestom pravo raspolaganja ima više korisnika za ustupanje prava korištenja grobnog mjesta trećim osobama potrebna je suglasnost svih korisnika tog grobnog mjesta .

**Članak 4.**

 Na grobljima se u pravilu ukapaju umrli koji su imali prebivalište na području Općine Ivanska.

 Umrlog se može ukopati i na groblju kojeg je on odredio za života ili koje odredi njegova obitelj, odnosno osobe koje su dužne skrbiti o njegovom ukopu.

 Umrlog se može ukopati i izvan groblja po postupku propisanim odredbama Zakona o grobljima.

**Članak 5.**

 Uprava groblja propisuje pravila o ponašanju na grobljima.

 Pravila iz prethodnog stavka moraju biti istaknuta na vidljivom mjestu na groblju, a osobito na ulazu u prostor groblja.

 Građani su dužni poštovati pravila iz stavka 1. ovog članka.

**Članak 6.**

 Groblja su za građane otvorena u siječnju, veljači, ožujku, studenom i prosincu od 8,00 – 18,00 sati, a u ostalim mjesecima od 7,00 – 21,00 sat.

## II DODJELJIVANJE I USTUPANJE GROBNIH MJESTA NA KORIŠTENJE

**Članak 7.**

 Grobno mjesto daje se na korištenje na neodređeno vrijeme uz naknadu.

Grobno mjesto temeljem zahtjeva stranke daje Uprava groblja.

 O davanju grobnog mjesta na korištenje Uprava groblja donosi rješenje.

 Rješenjem o davanju grobnog mjesta na korištenje utvrđuje se lokacija, veličina, oznaka grobnog mjesta, visina naknade za dodjelu grobnog mjesta na korištenje, kao i rok plaćanja naknade.

 Protiv rješenja iz prethodnog stavka može se uložiti žalba Jedinstvenom upravnom odjelu Općine Ivanska (u nastavku: Upravni odjel).

**Članak 8.**

 Pravo ukopa u grobno mjesto ima osoba kojoj je grobno mjesto dodijeljeno na korištenje, kao i članovi njezine obitelji.

 Uprava groblja može dozvoliti privremeni ukop umrle osobe ako je došlo do spora o pravu korištenja određenog grobnog mjesta, odnosno ako osoba koja se brine o ukopu umrlog ne raspolaže grobnim mjestom.

 Privremeni ukop može se izvršiti u grobno mjesto koje za te namjene odredi Uprava groblja ili grobno mjesto koje je dodijeljeno na korištenje uz pisanu suglasnost korisnika grobnog mjesta, a činjenica pokopa u privremeno grobno mjesto mora se zabilježiti u grobnoj evidenciji.

III NAKNADE KOD DODJELE GROBNOG MJESTA I GODIŠNJE GROBNE NAKNADE ZA KORIŠTENJE

**Članak 9.**

 Visinu naknade za dodjelu grobnog mjesta na korištenje, kao i visinu godišnje grobne naknade određuje Uprava groblja.

 Visina naknade za dodjelu grobnog mjesta na korištenje određuje se ovisno o tržnoj vrijednosti zemljišta područja gdje se nalazi groblje, površini grobnog mjesta uzimajući u obzir razmjerni dio drugih površina (putovi, staze, zelene površine), opremljenosti groblja infrastrukturom i lokaciji grobnog mjesta na groblju.

 Visina godišnje grobne naknade određuje se na temelju procjene stvarnog troška održavanja groblja, broju korisnika grobnog mjesta na predmetnom groblju i pripadajućoj površini grobnog mjesta u odnosu na površinu odnosnog groblja.

 Uprava groblja mora prilikom svake promjene cijene naknada iz stavka 2. i 3. ovog članka zatražiti prethodnu suglasnost Općinskog vijeća.

**Članak 10.**

 Naknadu za dodjelu grobnog mjesta na korištenje korisnik grobnog mjesta plaća u roku od 8 dana od pravomoćnosti rješenja iz članka 7. ove Odluke.

 Godišnju naknadu za korištenje grobnog mjesta korisnik grobnog mjesta plaća jednom godišnje.

 Uprava groblja dužna je korisniku grobnog mjesta početkom godine dostaviti uplatnice za plaćanje godišnje grobne naknade.

**Članak 11.**

 Godišnja grobna naknada ne plaća se:

* za branitelja Republike Hrvatske koji je poginuo u Domovinskom ratu – za jedno ukopno mjesto
* za grobna mjesta u koje su ukopane nepoznate osobe i
* za grobna mjesta u koja se ukapaju osobe čiji je ukop financirala Općina Ivanska pod uvjetom da te osobe nemaju nasljednika.

Troškovi održavanja groblja za osobe iz prethodnog stavka namiruju se iz sredstva proračuna Općine Ivanska.

**IV VREMENSKI RAZMACI UKOPA, UKOP NEPOZNATIH OSOBA I PRIJENOS I POKAPANJE UMRLIH**

**Članak 12.**

 U popunjeni grob može se odobriti ukop nakon proteka 15 godina od posljednjeg ukopa u grob, odnosno u popunjenu grobnicu nakon 30 godina od posljednjeg ukopa.

 Uprava groblja dužna je prije dodjele popunjenog grobnog mjesta drugom korisniku premjestiti ostatke preminulog iz popunjenog groba u zajedničku grobnicu izgrađenu za tu svrhu.

 Grob za koji godišnja grobna naknada nije plaćena deset godina smatra se napuštenom i može se ponovo dodijeliti na korištenje nakon protoka rokova navedenih u stavku 1. ovog članka i nakon što Uprava groblja premjesti ostatke preminulog u zajedničku grobnicu.

 Prijašnji korisnik grobnog mjesta, za koje se prema prethodnom stavku smatra da je napušteno, može raspolagati izgrađenom opremom i uređenjem groba (nadgrobna ploča, spomenik i sl.), nakon što plati dužni iznos grobne naknade i zakonske zatezne kamate. U protivnom, Uprava groblja može raspolagati s navedenom izgrađenom opremom.

**Članak 13.**

 Nepoznate osobe ukopat će se na groblju na način uobičajen mjesnim prilikama osiguravajući pri tome pristupne podatke o nepoznatoj osobi (dob, spol, datum smrti) u grobno mjesto na odgovarajući način.

 Ukop nepoznatih osoba izvršit će se na dijelu groblja koji je uprava groblja osigurala za takve slučajeve.

**Članak 14.**

 Pokopi se vrše svim danima (osim nedjelje i praznika) od mjeseca travnja do mjeseca listopada od 10 do 18 sati, a u ostalim mjesecima od 10 do 16 sati.

**Članak 15.**

 Na grobljima gdje postoji mrtvačnica sahrana umrlog mora se izvršiti iz mrtvačnice.

 Na grobljima gdje nema mrtvačnice umrlog iz kuće ili ustanove u kojoj je nastupila smrt do mjesta ukopa ili kremiranja mora prevesti pravna ili fizička osoba koja ispunjava zakonima propisane uvjete za obavljanje te djelatnosti.

 Pogrebni obred može se obavljati isključivo na grobljima.

 Zabranjeno je obavljanje pogrebnog obreda nad otvorenim lijesom.

**Članak 16.**

 Umrla osoba ne smije se pokapati bez dozvole za ukop.

 Dozvolu za ukop osoba koja brine o sahrani umrlog mora predati u Upravu groblja.

**Članak 17.**

 Iskopi umrlih, odnosno njihovih posmrtnih ostataka (ekshumacija) mogu se vršiti na način i po postupku propisanom posebnim zakonom.

### Članak 18.

 Iskope, pokapanje i zatvaranje grobnih mjesta na grobljima na području Općine Ivanska obavlja pravna ili fizička osoba registrirana za obavljanje predmetnih poslova koju uprava groblja pisanim putem na to ovlasti.

 Prilikom promjene cijena vezanih uz pogrebne poslove Uprava groblja dužna je zatražiti prethodnu suglasnost Općinskog vijeća.

**V IZGRADNJA I ODRŽAVANJE GROBLJA I GROBNIH MJESTA**

**Članak 19.**

Građenje i rekonstrukcija groblja u interesu je Republike Hrvatske.

Postupak za izvlaštenje zemljišta za potrebe izgradnje groblja pokreće Općina Ivanska.

Prostorni plan kojim se utvrđuje izgradnja, odnosno rekonstrukcija groblja mora se temeljiti na programu uređenja groblja utvrđenom za vremensko razdoblje od najmanje trideset godina.

Program iz stavka 1. ovoga članka obvezatno sadrži podatke o predvidivom povećanju stanovnika i postotku smrtnosti na području Općine.

Općinsko vijeće donosi odluku o zatvaranju groblja kada utvrdi da na groblju više nema mogućnosti osnivanja novih grobnih mjesta, ali postoji mogućnost ukopa u postojeća grobna mjesta.

Groblja, grobovi i sve prateće građevine na groblju moraju se izgrađivati prema normativima i u skladu s odredbama zakona i drugih akta kojima je to propisano.

**Članak 20.**

 Prilikom izvođenja radova na grobnom mjestu izvođači radova dužni su poštivati odredbe o redu na groblju, a osobito moraju paziti na sljedeće:

* radovi se moraju izvoditi na način da se do najveće mjere očuva mir i dostojanstvo na groblju, a mogu se obavljati samo u radne dane , odnosno kada to odredi Uprava groblja,
* građevni materijal (kamen, šljunak, pijesak, cement i dr.) mora se držati na groblju samo kraće vrijeme koje je neophodno za izvršenje radova, a prema odobrenju Uprave groblja,
* u slučaju prekida radova, kao i poslije završetka radova izvođač je dužan bez odlaganja radilište dovesti u prijašnje stanje.

Radovi na uređenju i izgradnji grobova i drugih objekata na groblju mogu se obavljati samo nakon prethodne prijave Upravi groblja i davanja osiguranja za namirenje troškova koje će Uprava groblja imati radi izvođenja radova (npr. iskolčenje pravca za uređenje grobnog humka, odvoz iskopane zemlje i drugih otpadaka, uređenje putova, utrošak vode, električne energije i dr.).

 Uprava groblja zabranit će rad na određenom objektu onom izvođaču radova koji započne s radom bez prethodne najave i davanja osiguranja za namirenje troškova iz prethodnog stavka.

 Uprava groblja ima pravo u određene dane ili određeno doba dana zabraniti izvođenje radova na groblju.

**Članak 21.**

 Pod održavanjem groblja razumijeva se održavanje: prostora zemljišta na kojem se nalaze grobna mjesta (staza, zelenila), mrtvačnica, dvorana za izlaganje na odru, prostorija za ispraćaj umrlih, pristupnih putova do prostora groblja i svih drugih objekata koji pripadaju groblju.

 Uprava groblja donosi godišnji program održavanja groblja, te groblja mora održavati na način da uvijek budu uredna.

**Članak 22.**

 Grobovi koji su proglašeni spomenicima kulture, u koja su pokopani posmrtni ostaci značajnih povijesnih osoba, kao i natpisi osoba koje su zadužile hrvatski narod moraju se održavati na način propisan odredbama Zakona o grobljima.

**Članak 23.**

 Groblje te objekti na groblju (mrtvačnica, dvorana za izlaganje na odru, prostorije za ispraćaj umrlih i dr.) moraju biti ograđeni, te održavani na način da budu uredni i čisti.

**Članak 24.**

 Uprava groblja dužna je s grobnih mjesta ukloniti uvelo cvijeće i vijence od 1.6-30.9. po proteku roka od 7 dana od dana ukopa, a od 1.10.-31.5. po proteku roka od 15 dana od dana ukopa.

 Na zahtjev korisnika grobnog mjesta Uprava groblja dužna je cvijeće i vijence ukloniti i prije navedenih rokova.

 Na prikladnom mjestu unutar groblja Uprava groblja mora osigurati prostor i posude za odlaganje otpada.

 Mjesto za odlaganje otpada može se urediti izvan groblja uz suglasnost Upravnog odjela.

 Smeće, otpad, osušene vijence i cvijeće Uprava groblja dužna je odvesti s groblja po potrebi.

**Članak 25.**

 Korisnici grobnih mjesta su dužni grobna mjesta koja koriste uređivati na primjeren način, te održavati red i čistoću.

 Svaki grob, odnosno grobnica mora biti označen prikladnim nadgrobnim znakom.

 Ako korisnik groba ne održava grobno mjesto Uprava groblja pozvat će ga da isto uredi.

 Ako unatoč pozivu korisnik ne uredi grobno mjesto Uprava groblja uredit će ga na trošak korisnika.

**Članak 26.**

 Na grobljima je izričito zabranjeno:

1. obavljati trgovinu na otvorenom prostoru unutar groblja,
2. onečišćivati grobna mjesta, putove staze i uređaje,
3. gaziti po grobnim mjestima, oštećivati grobna mjesta, spomenike, nadgrobne znakove, klupe, kao i ostale objekte i uređaje,
4. oštećivati ogradu groblja,
5. trgati i odnositi cvijeće i svijeće s grobnih mjesta i
6. stavljati nedolične spomenike, natpise i slično.

## VI GROBNI OČEVIDNICI

**Članak 27.**

 Uprava groblja mora voditi grobni očevidnik o ukopu svih umrlih osoba za groblja na području Općine Ivanska i registar umrlih osoba.

Sastavni dio grobnog očevidnika je položajni plan grobnih mjesta i grobnica.

 Grobni očevidnik i registar umrlih osoba moraju sadržavati sve podatke navedene u odredbama Zakona o grobljima.

Uprava groblja mora jednom godišnje, najkasnije do 31.svibnja tekuće godine Općinskom vijeću Općine Ivanska podnijeti izvješće o radu groblja.

## VII NADZOR

**Članak 28.**

 Nadzor nad vođenjem akta iz članka 27. stavka 1. ove odluke i nadzor nad održavanjem zelenih površina i održavanju čistoće na grobljima provodi komunalni redar, a higijensko-sanitarni nadzor sanitarna inspekcija.

## VIII ZAVRŠNE ODREDBE

**Članak 29.**

 Sredstva koja Uprava groblja ostvari od godišnje naknade za korištenje grobnih mjesta bit će utrošena sukladno Programu održavanja komunalne infrastrukture, a sredstva koja ostvari od naknade za dodjelu grobnih mjesta koristit će za realizaciju Programa gradnje objekta i uređaja komunalne infrastrukture.

**Članak 30.**

 Ova odluka stupa na snagu 8 dana od dana objave u Službenom vjesniku Općine Ivanska.

BJELOVARSKO-BILOGORSKA ŽUPANIJA

OPĆINA IVANSKA

OPĆINSKO VIJEĆE

Klasa:011-01/15-01/17

Urbroj: 2110/02-01-15- 1

Ivanska,08.05.2015.

PREDSJEDNICA:

 Ivana Peršić. vr.